## **V decembri 2020 už bude Štúdio 12 otvorené pre divákov!**

**|Bratislava, 3. december 2020| - Platforma pre nové divadlo a novú drámu Štúdio 12 v Bratislave hrá aj v decembri. Návštevníci si budú môcť v priebehu predvianočného obdobia pozrieť inscenáciu ruského dramatika Ivana Vyrypajeva, oceňovanú scénickú kompozíciu, čerpajúcu z reportážnej knihy *Americký cisár*, medzinárodnú slovensko-španielsku monodrámu, ako aj projekt, ktorý vychádza z kompozícií piesňového cyklu Franza Schuberta *Winterreise*.**

**PROGRAM**

**3. december 2020 | 19.00 hod.**

**Ivan Vyrypajev: Bytie 2**

Text *Bytie 2* poslala ruskému dramatikovi Ivanovi Vyrypajevovi Antónia Velikánová, učiteľka matematiky, v tom čase pacientka psychiatrickej liečebne s akútnou schizofréniou. Dramatik sa rozhodol jej materiál doplniť niekoľkými scénami a uviesť v divadle.

Vo štvrtok **3. decembra 2020** bude predstavenie doplnené o diskusiu s tvorcami tejto inscenácie o jednej z najzvláštnejších hier ruského dramatika Ivana Vyrypajeva. Rozprávanie nielen o spôsoboch a tvorivom procese, ale aj o otázkach, ktoré vyplývajú z textu a videnej inscenácie a ktoré nás možno prerastajú a túžime ich pomenovať. Diskusiu vedie Marek Godovič.

[Viac informácií o inscenácii tu](https://www.studio12.sk/program). • [Kúpa lístkov tu](https://www.navstevnik.sk/detail-podujatia?showId=1013190).

**8. december 2020 | 19.00 hod.**

**9. december 2020 | 19.00 hod.**

**Martin Pollack: Americký cisár**

Koprodukčný divadelný projekt Štúdia 12 a Divadla Pôtoň podľa reportážnej knihy Martina Pollacka *Americký cisár. Masový útek z Haliče. |KAISER VON AMERIKA. Die große Flucht aus Galizien|*.

Scénická kompozícia vychádza z reportážnej knihy Martina Pollacka *Americký cisár* a spracováva tému hromadného vysťahovalectva na prelome 19. a 20. storočia. Dokazuje, že utečenecká kríza nie je slovným spojením, ktoré sa týka výhradne dnešných dní.

[Viac informácií o inscenácii tu](https://www.studio12.sk/program). • [Kúpa lístkov tu](https://www.navstevnik.sk/detail-podujatia?showId=1013188&eventId=1033833).

**12. december 2020 | 19.00 hod.**

**Mária Karoľová: Bye Bye Barcelona**

Slovensko-španielska monodráma približuje tému ženskej emigrácie do krajiny západnej Európy po otvorení hraníc. Zachytáva Nežnú revolúciu v roku 1989 a následných 30 rokov budovania demokracie na Slovensku. Je generačnou výpoveďou ľudí, ktorí sa narodili v socializme a vyrastali v kapitalizme.

[Viac informácií o inscenácii tu](https://www.studio12.sk/program). • [Kúpa lístkov tu](https://www.navstevnik.sk/detail-podujatia?showId=1013189).

**14. december 2020 | 20.00 hod.**

**Elfriede Jelinek, Franz Schubert: Winterreise/Zimná cesta**

Projekt vychádza z kompozícií piesňového cyklu Franza Schuberta *Winterreise* na básne Wilhelma Müllera a z analýzy rovnomenných textov Elfriede Jelinek. Schubert vytvoril z Müllerovej poézie dramatický monológ existenciálnej beznádeje a rezignácie osamelého vandrovníka. Predstavuje tiež vieru v slobodu a v ľudskú individualitu. Svojou témou prispieva k diskusii o autizme.

V projekte Petra Mazalána účinkujú herečky Jana Oľhová a Annamária Janeková, tvorcu projektu počas spevu na klavíri sprevádza Peter Pažický.

[Viac informácií o inscenácii tu](https://www.studio12.sk/program). • [Kúpa lístkov tu](https://www.navstevnik.sk/detail-podujatia?showId=1013197&eventId=1033851).

**Vstupenky na decembrové predstavenia Štúdia 12 sú k dispozícii online na** [**www.navstevnik.sk**](http://www.navstevnik.sk) **alebo na mieste vždy hodinu pred každým predstavením.**

**V prípade ďalších doplňujúcich otázok je vám k dispozícii:**

Mgr. Eva Fačková

PR projektu Rok slovenského divadla 2020

Divadelný ústav, Jakubovo nám. 12, 813 57 Bratislava

Tel. +421 2 2048 7106

Mobil: +421 918 838 761

E-mail: eva.fackova@theatre.sk